**PREDKLADACIA SPRÁVA**

Podľa ustanovenia § 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení zákona č. 399/2015 Z. z. a podľa článku 31 Legislatívnych pravidiel vlády Slovenskej republiky, predkladá Ministerstvo kultúry Slovenskej republiky (ďalej len „ministerstvo kultúry“) návrh poslancov Národnej rady Slovenskej republiky Ondreja Dostála, Zity Pleštinskej, Petra Osuského, Vladimíry Marcinkovej a Petra Polláka na vydanie zákona, ktorým sa mení zákon č. 138/2017 Z. z. o Fonde na podporu kultúry národnostných menšín a o zmene a doplnení niektorých zákonov v znení neskorších predpisov (tlač 776) (ďalej len „poslanecký návrh zákona“).

Ministerstvo kultúry k predloženému poslaneckému návrhu zákona uvádza:

**Všeobecne**

Cieľom predloženého návrhu zákona je zabezpečiť dostatočné finančné zdroje na pokrytie personálnych a materiálnych kapacít pre úplné, systematické a včasné plnenie úloh Fondu na podporu kultúrny národnostných menšín (ďalej len „fond“), a tým zefektívniť a skvalitniť jeho fungovanie. Vzhľadom na akútnu potrebu riešiť tento problém sa navrhuje zvýšiť podiel prostriedkov, ktoré je fond oprávnený použiť na vlastnú prevádzku, z 5 % na 6 % z príspevku zo štátneho rozpočtu.

Predkladatelia uvádzajú, že úpravu financovania a hospodárenia fondu si vyžaduje doterajšia aplikačná prax. Tá ukázala hlbokú poddimenzovanosť personálnych a materiálnych kapacít pre úplné, systematické a včasné plnenie úloh fondu. To sa obzvlášť intenzívne prejavuje v súčasnej dobe poznačenej dopadmi pandémie ochorenia COVID-19. Dôsledkom tohto stavu je zvyšujúci sa časový sklz pri plnení úloh v oblasti poskytovania podpory kultúrnych a vedeckých aktivít v súlade s účelmi podľa § 1 ods. 1 zákona o Fonde na podporu kultúry národnostných menšín a o zmene a doplnení niektorých zákonov v znení neskorších predpisov (ďalej len „zákon“), ako aj včasnej kontroly vyúčtovania poskytnutých finančných prostriedkov v súlade so zákonom. Zabezpečenie uvedených kapacít je nevyhnutnou podmienkou uskutočňovania systematického monitoringu a evaluácie podporených projektov s cieľom neustáleho skvalitňovania zamerania projektovej podpory, vytyčovania jej priorít, stimulovania a kultivovania projektov v oblasti kultúry národnostných menšín a vytvárania priaznivých podmienok pre rozvoj kultúry národnostných menšín v spolupráci s relevantnými subjektmi.

Podľa predkladateľov sú národnostné menšiny (predovšetkým tie, ktorých rozpočet predstavuje 0,7 – 1,4 % z celkového rozpočtu fondu) zvyknuté niekoľko rokov na daný objem prostriedkov na podporu ich kultúrnych aktivít. Nebolo by správne, aby sa navrhované navýšenie prostriedkov na prevádzku fondu premietlo do zníženia objemu zdrojov na podporu kultúrny národnostných menšín, ak by sa zmena percenta realizovala zo súčasného celkového rozpočtu definovaného zákonom. Preto, aby sa zabránilo kráteniu rozpočtu na podporu kultúry jednotlivých národnostných menšín, je podľa predkladateľov potrebné navýšiť aj celkovú sumu garantovanú zákonom zo súčasných 8 000 000 eur na navrhovaných 8 200 000 eur.

**Stanovisko**

Ministerstvo kultúry sa stotožňuje s cieľmi poslaneckého návrhu zákona. V súlade so stanoviskom Ministerstva financií Slovenskej republiky je potrebné doplniť zdrojové krytie poslaneckého návrhu zákona, keďže v doložke vybraných vplyvov sa uvádza negatívny vplyv na rozpočet verejnej správy.

**Medzirezortné pripomienkové konanie**

V rámci medzirezortného pripomienkového konania bola uplatnená obyčajná pripomienka Inštitútom Mateja Bela, ktorá sa týkala doplnenia ďalšej oblasti, na ktorú by mal fond poskytovať finančné prostriedky. Pripomienka je nad rámec predloženého poslaneckého návrhu zákona.

Ďalšie obyčajné pripomienky boli vznesené Ministerstvom hospodárstva Slovenskej republiky a Ministerstvom spravodlivosti Slovenskej republiky. Pripomienka Ministerstva hospodárstva Slovenskej republiky sa týkala doložky vplyvov a doplnenia analýzy vplyvov na rozpočet verejnej správy. Ministerstvo spravodlivosti Slovenskej republiky odporučilo predkladateľom, aby vysvetlili zmenu výšky súm, ktoré je fond podľa zákona oprávnený použiť zo svojich príjmov. Uvedené pripomienky sa netýkali stanoviska ministerstva kultúry, ktoré bolo predmetnom medzirezortného pripomienkového konania.

Ministerstvo financií Slovenskej republiky po ukončení medzirezortného pripomienkového konania stiahlo uplatnenú zásadnú pripomienku.

Ministerstvo kultúry odporúča vláde Slovenskej republiky vysloviť **súhlas** s poslaneckým návrhom zákona.